Komisijos reglamentas (EB) Nr. 2317/1999
1999 m. spalio 29 d.
keičiantis pavadinimo "Idiazábal", nurodyto Reglamento Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Tarybos reglamento (EEB) Nr. 2081/92 17 straipsnyje nustatyta tvarka priede, specifikacijos punktą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 14 d. Tarybos reglamentą (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos [1], su paskutiniais pakeitimais, padarytais Komisijos reglamentu (EB) Nr. 1068/97 [2], ypač į jo 9 straipsnį,
kadangi:
(1) pagal Reglamento (EEB) Nr. 2081/92 9 straipsnio nuostatas Ispanijos Vyriausybė pateikė prašymą dėl pavadinimo "Idiazábal", kuris įregistruotas kaip saugoma kilmės vietos nuoroda Komisijos reglamentu (EB) Nr. 1107/96 [3], su paskutiniais pakeitimais, padarytais Reglamentu (EB) Nr. 1070/1999 [4], specifikacijos punkto pakeitimo. Pakeitimas nustato minėto pavadinimo sūrio pH ribas nuo 4,9 iki 5,5 vietoj dabar esančių ribų nuo 5,1 iki 5,8;
(2) paraiška buvo išnagrinėta ir pakeitimai pripažinti nežymiais. Ši išvada grindžiama keleto pH bandymų, atliktų su sūriu, rezultatais. Bandymai parodė, kad pavadinimo registravimo metu nustatytos ribos neatitinka tikrovės. Todėl ribos turi būti pritaikytos, kad atitiktų realią situaciją. Buvo įrodyta, kad šis pakeitimas neturi jokio poveikio minėto produkto ir demarkuotos teritorijos sąsajai ar, ypač, brandinimo sąlygoms. Be to, pakeitimas neturi poveikio kitų gamintojų teisėms;
(3) laikydamasi Reglamento (EEB) Nr. 2081/92 9 straipsnyje nustatytos tvarkos, Komisija, atsižvelgdama į tai, kad pakeitimas yra nežymus, 1999 m. rugsėjo 9 d. nusprendė netaikyti minėto reglamento 6 straipsnyje nustatytos tvarkos;
(4) Komisija taip pat pareiškė nuomonę, kad pakeitimas atitinka Reglamento (EEB) Nr. 2081/92 nuostatas. Pakeitimas dėl sūrio pavadinimu "Idiazábal" pH ribų turi būti tinkamai įregistruotas ir paskelbtas,
PRIĖMĖ ŠĮ REGLAMENTĄ:
1 straipsnis
Šiuo reglamentu sūrio, priskiriamo saugomai kilmės vietos nuorodai "Idiazábal", pH ribų pakeitimas iš dabar esančių nuo 5,1 iki 5,8 į nuo 4,9 iki 5,5 įregistruojamas ir skelbiamas laikantis Reglamento (EEB) Nr. 2081/92 6 straipsnio 4 dalyje nustatytos tvarkos.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. spalio 29 d.